作者:陳草閣
標題:沁園春
內容:霜剝枯崖，何處郵亭，玉龍夜呼。喚經年幽夢，悠然獨覺，參橫璇漢，漏徹銅壺。漠漠風煙，昏昏水月，醉聳詩肩騎瘦驢。孤吟處，更尋香弔影，搔首踟躕。古心落落如予。悄獨立高寒凌萬夫。對荒煙野草，淺溪沙路，班荊三嗅，此意誰如。高臥南陽，歸來彭澤，借問風光還似無。難窮處，待憑將妙手，作歲寒圖。